Lars Løkke Rasmussen (M), 2025-11-27:
Tak for det.
Tak for en god debat, og tak for den store opbakning til det her lovforslag, hvor jeg jo kun noterede mig, at der var to partier, der ikke kunne støtte op om det, med nogle begrundelser, der ikke har så meget med strukturen i lovforslaget at gøre, men det underliggende faktum, at det hviler på en strategi, som har sit afsæt i, at Danmark giver 0,7 pct. af bni i udviklingsbistand.
Hr. Mikkel Bjørn var endda så åben i sin tilgang til det, at han sagde, at det her lovforslag kunne være et udmærket afsæt for at tage en debat om det, og det gør jeg meget, meget gerne.
Jeg er ekstremt tilfreds med, at vi har landet den den her udviklingspolitiske strategi i et bredt samarbejde og dermed undgået, at dansk udviklingsbistand bliver en blokpolitisk kastebold, og jeg siger bare held og lykke til dem, der gør sig fantasier om med afsæt i Fredericia at lede det her land, når vi altså nu her på talerstolen har to partier, der helt, helt åbent siger, at dansk udviklingsbistand grundlæggende ikke er i nogen dansk interesse.
Lad mig bare pege på det forhold, at om bare 25 år er hver tredje ung i den her verden afrikaner, og at vi, hvis vi ikke engagerer os i, at der skabes en bæredygtig udvikling i Afrika – og med »vi« mener jeg jo ikke kun Danmark, men også resten af Europa og den vestlige verden – så vil se et migrationspres på Danmark og Europa af et hidtil uset omfang, hvor der ikke findes et hegn, der er højt nok til at håndtere det.
Derfor er det et udtryk for en noget indadvendt snæversynethed, at man ikke kan se den her kobling.
Det er der så heldigvis mange andre der kan i de mange partier, der har indgået den her aftale, og tak for det.
Med lovforslaget her tager vi så et vigtigt skridt for at omsætte strategien til handling ved at etablere en ny struktur, som der jo i detaljer er blevet redegjort for, og nedlægge Det Udviklingspolitiske Råd.
Ambitionen er jo også den, som flere ordførere også har fremhævet, nemlig at skabe mere inddragelse, samtidig med at vi bevarer åbenheden, fagligheden og kvaliteten.
Lad mig lige sætte et par ord på det nye Partnerskab for Global Udvikling.
Det skal være et samlingspunkt, hvor relevante danske aktører mødes i et samarbejde om udviklingspolitikken.
Helt konkret skal det jo bidrage med strategiske input til regeringens udviklingspolitiske prioriteter og til at omsætte strategiens ambitioner til handling og bidrage til inddragelse, forankring og opbakning til det danske udviklingssamarbejde.
Lige præcis her er der jo så også en sammenhæng med det, jeg startede med at sige, nemlig at vi er et ud af kun fire lande i denne verden, der leverer på 0,7 pct.-målsætningen.
Det skal vi jo også være stolte over at vi gør, men vi skal jo ikke være glade for, at vi er i en situation, hvor der kun er fire lande, der gør det
Jeg er ikke naiv, jeg kan sagtens se, at der kan være en vis populistisk folkelig klangbund i den kobling, som hr. Mikkel Bjørn her drager, nemlig hvorfor vi skal bruge +20 mia. kr. ude i verden, hvis vi stadig har nogle uløste problemer herhjemme.
Det synspunkt kan man godt drive populistisk politik på, og det skal vi ikke lægge os ned for.
Det er jo også en af grundene til, at vi skal have det her partnerskab, som er forankret bredt ude i det danske samfund, i erhvervslivet, civilsamfundet, interesseorganisationerne, fondene og vidensinstitutionerne, altså for at sikre, at der er en stærkt forankret platform til at stå vagt om dansk udviklingsbistand, men selvfølgelig også til at præge, at den konkret udmøntes på en måde, som er i Danmarks interesser.
Der er der jo et lille skift i den strategi, vi her har lagt frem, hvor vi i højere grad helt åbent italesætter, at udviklingspolitik, eksportpolitik, handelspolitik, sikkerhedspolitik og udenrigspolitik er værktøjer fra den samme værktøjskasse, og at de skal ses i en sammenhæng.
Det skal det her partnerskab bidrage til.